তদন্তে যা পাওয়া গেল :পুলিশের দায়িত্বশীল সূত্র বলছে, জাবালে নূরের যে দুই গাড়ি দুর্ঘটনার জন্য দায়ী তার ইঞ্জিন বিশেষজ্ঞদের মাধ্যমে পরীক্ষা-নিরীক্ষা করিয়েছে মামলার তদন্ত সংস্থা। তারা প্রতিবেদন দিয়েছে দুর্ঘটনার সময় দুই বাসের ইঞ্জিন ভালো ছিল। তাই পথে ইঞ্জিন বিকল হয়ে দুর্ঘটনা ঘটেছে এটা বিচার চলাকালীন উল্লেখ করার কোনো সুযোগ পাবে না আসামিপক্ষ। মূলত পেছনে থেকে ঢাকা মেট্রো-ব-১১-৯২৯৭ নম্বরের গাড়িচালক মাসুম এসে তাড়াহুড়া করে বাঁ দিক থেকে অপর বাসকে অতিক্রম করে যাত্রী তুলতে গেলেই বাসটি ধাক্কা খায় পাশের একটি গাছের সঙ্গে। নিয়ম অনুযায়ী, সেখানে কোনো বাস থামানোর ও যাত্রী তোলার কথা নয়। ফ্লাইওভারের ঢাল স্বাভাবিক কারণেই বিপজ্জনক। চালক ও তাদের সহকারীদের যাত্রী তোলার অসুস্থ প্রতিযোগিতার কারণেই দুর্ঘটনার ক্ষেত্র তৈরি হয়। যেখানে দুর্ঘটনা ঘটেছে, সেখানকার ফ্লাইওভারটি ২৩ ফুট চওড়া। চালকরা পাল্লাপাল্লি করলেও তাদের সহকারীরা তাতে বাধা না দেওয়ায় তারাও চার্জশিটে অভিযুক্ত হবেন।